ইসি কর্মকর্তারা জানিয়েছেন, অনিয়মের অভিযোগে ৬৫ কেন্দ্রের ভোট স্থগিত করা হলেও সাতক্ষীরার এসব কেন্দ্রে সংশ্লিষ্ট প্রিসাইডিং কর্মকর্তারা পুলিশের সহায়তা চেয়েও পাননি। স্থানীয় পর্যায় থেকে এই ১১ কেন্দ্রের বিষয়ে কমিশনের কাছে আসা প্রতিবেদনে বলা হয়েছে, তালা উপজেলার কুমিরা ইউপির ভাগবহা সরকারি প্রাথমিক বিদ্যালয় কেন্দ্রে ভোর ৪টার দিকে ৭০-৮০ জনের একটি দল ভোটকেন্দ্রে প্রবেশ করে সিল মারা শুরু করে। পরিস্থিতি নিয়ন্ত্রণে পুলিশ আট রাউন্ড গুলি ছোড়ে। অভয়তলা সরকারি প্রাথমিক বিদ্যালয়ে ভোটের আগের রাত ৩টার দিকে তালা ভেঙে কেন্দ্রে ঢুকে সিল মেরে বাক্সভর্তি করে রাখা হয়। দাদপুর সরকারি প্রাথমিক বিদ্যালয় কেন্দ্রে ভোটের আগে রাত আড়াইটায় ৬০০ থেকে ৭০০ ব্যালটে সিল মেরে বাক্সভর্তি করা হয়।